ועדת החינוך, התרבות והספורט, כנסת 17, פרוטוקול מספר 157, 2007-02-27 11:30

מיכאל מלכיאור: אנחנו רוצים היום לדון בטיוטה של תקנות הנהיגה הספורטיבית.

מיכאל מלכיאור: אני בכוונה אומר בטיוטה, אף על פי שלכאורה אתם הגשתם דבר שהוא לא טיוטה, בגלל שמבחינה חוקית אין היום במדינת ישראל שר שממונה על התרבות והספורט.

מיכאל מלכיאור: לכן, אחרי דיון משפטי ארוך, קיבלתי את הכרעת היועצת המשפטית שלנו שאסור לנו היום לאשר את התקנות.

מיכאל מלכיאור: מצד שני, לא רציתי לבטל את הישיבה שכבר נקבעה מראש לפני השינויים האלה בממשלה, מאחר ואני יודע שגם יש תאריך סיום לסיפור, ולכן מה שאני מציע פה שאנחנו נדבר על ההצעה כטיוטה.

מיכאל מלכיאור: זה היה הפתרון המשפטי שמצאתי, ואחרי שאנחנו מדברים על זה כטיוטה, אחרי שיהיה שר שיחתום על העניין, וזה חייב להיות שר, זה לא יכול להיות אף אחד אחר, אני אכנס את הוועדה לישיבה מאוד קצרה, כאשר בישיבה זו ניקח לתשומת לבנו את כל מה שעשינו בישיבה הנוכחית, ואני מקווה שנאשר את זה.

מיכאל מלכיאור: זה כמובן תלוי בדעת החברים בוועדה, אבל יש להניח שכך יהיה.

מיכאל מלכיאור: לכן, בצורה מעשית אנחנו כאילו בדיון מקדמי.

מיכאל מלכיאור: באופן פורמאלי אנחנו בדיון מקדמי, אבל נקיים את הדיון כאילו אנחנו לא בדיון מקדמי ונתייחס לכל דבר ועניין.

מיכאל מלכיאור: אני רוצה שנעבוד ביעילות, גם בגלל האיחור הרב, בגלל התארכות הישיבה הקודמת, מה עוד שיש לנו היום עוד ישיבות ואנחנו פשוט לא עומדים בלחץ הזה.

מיכאל מלכיאור: אני מבקש ממירב להתחיל להדריך אותנו.

מיכאל מלכיאור: המשרד כמובן יציג את הדברים.

מיכאל מלכיאור: ואם יש אנשים נוספים שירצו להתייחס, בבקשה.

מיכאל מלכיאור: לכולם יש הסכמה לגבי הטיוטה הזאת?

חוה ראובני: אני יכולה לומר בשם משרד התחבורה שהטיוטה הזאת הגיעה למשרדנו אתמול בערב לראשונה.

חוה ראובני: אף אחד לא טרח להעביר לנו את הטיוטה קודם לכן.

מיכאל מלכיאור: אני מוכרח להעיר הערה מקדמית למשרד המדע, התרבות והספורט.

מיכאל מלכיאור: אני לא יודע מתי אתם נולדתם לתוך השירות הציבורי במדינת ישראל.

מיכאל מלכיאור: אתם מעבירים לנו תקנות לפני חודשיים, שאפילו משרד המשפטים לא קיבל את התקנות הללו.

מיכאל מלכיאור: אפילו הדיוט כמוני, שלא עבד אף פעם בשירות הציבורי, דבר ראשון יודע שכאשר יש תקנות, כל תקנות, כל חוק, קודם כל מעבירים אותו למשרד המשפטים.

מיכאל מלכיאור: אבל לא רק זה, אלא שאתם העברתם את זה עם דרישה לקבל מיד את ההחלטה.

מיכאל מלכיאור: אני שומע עכשיו שלא העברתם את הטיוטה למשרד התחבורה, ובעיניי זה נראה תמוה.

מיכאל מלכיאור: סליחה שאני אומר זאת.

מיכאל מלכיאור: אנחנו כמובן נשמע את הגורמים.

מיכאל מלכיאור: מה עם המשרד לביטחון פנים?

דנית גלעד: גם אנחנו לא קיבלנו את הטיוטה, וני רואה אותה היום לראשונה.

דנית גלעד: אני חושבת שהבוקר למעשה קיבלנו אותה לראשונה.

מיכאל מלכיאור: יש נוהל שכל החוקים וכל התקנות עוברים לכל משרדי הממשלה הרלוונטיים עוד לפני שהם מגיעים אלינו.

מיכאל מלכיאור: אנחנו לא הגורם, לא יכולים להיות הגורם וגם אסור לנו להיות הגורם המבצע במדינת ישראל.

מיכאל מלכיאור: אחרי שהממשלה על כל סניפיה, מחלקותיה, משרדיה, שריה וכל מי שלא יהיה, מסיימים לעשות תקנות או כל חוק, אחרי שמסיימים את כל הטיפול הממשלתי ודאי קודם כל במשרד המשפטים – רק אז באים לוועדת הכנסת הרלוונטית, מציגים את החוק או את התקנות ואנחנו מאשרים או לא מאשרים כאשר אם נעשתה עבודה טובה, בדרך כלל אנחנו מאשרים.

לירון גולדברג: הנושא של התקנות האלה, אין להם שום קשר וחצי קשר למשרד התחבורה ולמשרד לביטחון פנים.

לירון גולדברג: זה כמו שאני אפיץ את זה למשרד הבריאות או למשרד לעניינים אסטרטגיים.

לירון גולדברג: אתה הרי מכיר את החוק ואתה יודע שיהיו 15 סוגי תקנות, שאלה התקנות הבולטות, הראשוניות מתוכו, ואם אני אפיץ תקנות לכל משרדי הממשלה - אין לי שום יכולת לעולם לגרום לכך שיהיו לנו אירועי ספורט מוטורי בישראל.

לירון גולדברג: כל מי שכן נוגע אליו משהו בתקנות, אנחנו מתייעצים איתו ושולחים אליו, אם זה שר הבריאות או שר האוצר או שר התעשייה, או שר לביטחון פנים או שר התחבורה, שכולם מעורבים בתוך הדבר הזה.

לירון גולדברג: הגשנו שני דברים, כאשר באחד דנים ובשני לא דנים.

לירון גולדברג: הם דנים בדבר שאנחנו לא נדון בו.

מיכאל מלכיאור: רק נבהיר את הדבר.

מיכאל מלכיאור: אני רק רוצה להגיד לך שלצערי אנחנו לא חיים בעולם שכולו טוב.

מיכאל מלכיאור: אולי טוב שאנחנו לא חיים בעולם שכולו טוב כי זה בדרך כלל מוגדר אחרי המוות.

מיכאל מלכיאור: אנחנו חיים בעולם שיש בירוקרטיה ויש נהלים, וודאי שמי שרוצה לקבל משכורת ממשלתית חייב לעבוד לפי הנהלים הללו.

מיכאל מלכיאור: אבל בוא נבהיר ספציפית בדיוק על מה אנחנו כן דנים, מה הבקשה שלכם, כי אולי יש פה אי הבנה.

לירון גולדברג: יש אי הבנה.

לירון גולדברג: אנחנו דנים בתקנות הנהיגה הספורטיבית, תנאים להכרה בהתאחדות.

לירון גולדברג: בנוסף לזה שלחנו עוד משהו שהוא צו הנהיגה הספורטיבית, שהוא שינוי התוספת של חוק הנהיגה הספורטיבית שבו אנחנו לא מעוניינים לדון, כי אכן יש בו תיקונים ועלו בו דברים אחרי שהוא נשלח ואחרי שהתקיימו הדיונים.

לירון גולדברג: לזה הם מתייחסים.

מיכאל מלכיאור: נחמד לשמוע את זה, אבל אתה צריך לדעת לא לשלוח לנו לאישור דבר שאתה לא רוצה שאנחנו נדון בו.

מיכאל מלכיאור: אם אלה פני הדברים, לשם מה שלחתם את זה?

לירון גולדברג: אני מסכים איתך לחלוטין.

לירון גולדברג: כשזה נשלח חשבנו שזה אכן גמור, אבל אחר כך התעוררה בעיה.

מיכאל מלכיאור: זה מאוד לא גמור כי אף אחד לא יודע מה זה.

מירב ישראלי: יש עוד בעיה מקדמית שאני חושבת שצריך לתת את הדעת עליה.

מירב ישראלי: השר קובע את השינוי לתוספת רק לא בניגוד לכללי הנהיגה הספורטיבית.

מירב ישראלי: עכשיו אין כללי נהיגה ספורטיבית כי עוד אין מועצה, כי החוק עוד לא נכנס לתוקף.

לירון גולדברג: נכון, אבל כדי לקבוע תקנות לרישיון לנהיגה ספורטיבית אני צריך את התוספת כשהיא מתוקנת.

מירב ישראלי: התוספת קיימת.

לירון גולדברג: התוספת היא לא רלוונטית.

לירון גולדברג: את התוספת קבעו לפני ארבע שנים, עם כל הכבוד.

מירב ישראלי: עד כדי כך השתנה משהו?

לירון גולדברג: כן, השתנה.

לירון גולדברג: הנפחים של האופנועים בארץ השתנו.

מירב ישראלי: יש בעייתיות בניסוח.

חנן אהרון: אני רוצה להעיר רק הערה אחת למה שהוא אומר.

חנן אהרון: אני ממשרד התחבורה.

חנן אהרון: ישבתי שם כנציג של משרד התחבורה ודנו ב-10 באוגוסט 2006 יחד עם מנכ"ל משרד המדע בדיוק בעניין הזה.

חנן אהרון: דיברנו על יישום החוק לנהיגה ספורטיבית.

חנן אהרון: סוכם שם לגבי כל החומר שנוגע לחוק הרשות לנהיגה ספורטיבית, וכל החומר וכל התקנות הועברו לכל הגורמים הנוגעים בדבר לצורך מתן הערות.

מיכאל מלכיאור: אתם אותה ממשלה.

מיכאל מלכיאור: אתם רואים איך אתם נראים מגוחכים פה מסביב לשולחן הזה?

מיכאל מלכיאור: סליחה שאני אומר את זה.

חנן אהרון: הרב מלכיאור, אם אני מתעסק בנושא תקנות של בריאות ומן הראוי שאעביר את זה לגורמים של הבריאות הרלוונטיים.

חנן אהרון: השאלה היא אם משרד התחבורה רלוונטי לנושא הזה.

מיכאל מלכיאור: לגבי התקנות יש לכם בעיה?

חוה ראובני: לגבי תקנות, לא.

מיכאל מלכיאור: למשרד לביטחון פנים, יש לכם בעיה עם התקנות?

דנית גלעד: לפחות לגבי מה שהספקנו להתרשם, כרגע לא.

מירב ישראלי: אנחנו הרי נקיים עוד ישיבה.

מירב ישראלי: עד אז, אתם תבדקו את זה יותר לעומק.

מירב ישראלי: אם יהיו עוד הערות תוכלו להעלות אותם בישיבה הבאה שהוועדה תקיים.

מיכאל מלכיאור: אולי בכל-זאת תגלו משהו שיש להם עניין בו בתקנות.

מיכאל מלכיאור: יש גורמים אחרים מסביב לשולחן הזה שיש להם בעיות לגבי התקנות?

מיכאל מלכיאור: לא לגבי הצו.

מיכאל מלכיאור: אם כן, למעשה אנחנו מדברים יותר על ניסוחים.

מירב ישראלי: תקנות הנהיגה הספורטיבית, תנאים להכרה בהתאחדות.

מירב ישראלי: זה מה שכרגע מונח על השולחן.

יהושע דקל: אני רוצה לומר משהו כי אני מקבל את ההערות שלך שנאמרו בפתיח גם אם הן נשמעות כהערות ונזיפות.

יהושע דקל: יחד עם זה אני רוצה בכמה משפטים קצרים לתאר, כי החוק הזה כבר מתגלגל יותר מדיי שנים.

יהושע דקל: בחודשים האחרונים המשרד מן הסתם מתעסק כל כולו בעניין הזה.

יהושע דקל: יש כאן כמה אנשים מהתחום המקצועי, שהם יודעים שהם מגויסים לנושא והמשרד כולו מגויס לנושא.

יהושע דקל: יש יועצים חיצוניים כאשר אנחנו לקחנו יועץ מיוחד לעניין של החוק והסדרת התקנות.

יהושע דקל: מדובר ביועץ מקצועי באופן מיוחד, יועץ ארגוני מינהלי, שעומד מול המון עבודה, עומד גם מול האוצר, כי גם הכסף צריך להגיע באיזשהו שלב, למרות שכרגע אני לא רוצה לדבר על העניין הזה.

יהושע דקל: יחד עם זאת, מי כמוך יודע שהחוק הזה הוא כל כך מורכב, וזאת בגלל מה שאתה הערת לגבי משרדי הממשלה.

יהושע דקל: הוא מורכב, כי הוא נוגע למשרד התחבורה ולמשרד המשפטים.

מיכאל מלכיאור: ולכן כדאי להתעלם מזה?

מיכאל מלכיאור: התקנות הגיעו אלינו ולא עברו לפני כן למשרד המשפטים.

יהושע דקל: לא, אתה צודק.

יהושע דקל: אני אומר לך שהן הגיעו למשרד המשפטים וגם אושרו שם.

מיכאל מלכיאור: לא, זה הגיע בגלל שאנחנו אמרנו לכם שזה לא אושר במשרד המשפטים.

מירב ישראלי: על פניו פשוט התקנות הגיעו במצב כזה שהיה לי ברור שמשרד המשפטים לא ראה אותם.

מיכאל מלכיאור: מירב ראתה את התקנות וראתה את כל הטעויות הקיימות בהן.

מיכאל מלכיאור: היא באה ואמרה לי מיידית שלא יכול להיות שמשרד המשפטים עבר על המסמך הזה.

מיכאל מלכיאור: אני חייב להגיד את מה שהיה.

מיכאל מלכיאור: אני אמרתי למירב שלא יכול להיות שהיא צודקת שלא יכול להיות שמשרד התרבות יגיש לנו את התקנות כאשר הן לא עברו את משרד משפטים.

יהושע דקל: בטוח שלא נחזור על העניין הזה.

יהושע דקל: אנחנו מודעים לכך שהניסוח חייב לעבור את משרד המשפטים וזאת מהרבה סיבות.

מיכאל מלכיאור: עכשיו אתם מודעים, אבל אז לא הייתם מודעים.

יהושע דקל: הייתה תקלה.

מיכאל מלכיאור: אנחנו מבינים שאתם השקעתם המון כדי להביא את הצו, ואנחנו רוצים לעזור לכם לגמור את הסיפור.

מיכאל מלכיאור: דיברתי כנציג המשרד מעל בימת הכנסת על החוק הזה מאוד בלהט, כי ככה אתה אמרת לי לדבר ואני שליחכם הנאמן ואמשיך להיות כזה.

יהושע דקל: אני רוצה להזכיר לך כבודו, בישיבה אחרונה שהתקיימה כאן הסתכלת עלי ואמרת לי שאנחנו נעמוד בתאריך של ה-15 במרץ.

יהושע דקל: ואני אמרתי שכן, ואכן אנחנו, בעזרת השם, ב-16 במרץ יוצאים לדרך.

יהושע דקל: כמעט כל התקנות נמצאות בטיוטות שלהן, בלופ הזה שצריך לעבור.

יהושע דקל: כל מי שנוגע לעניין, נמצא בפנים.

דנית גלעד: אני מבקשת להדגיש שאנחנו לא קיבלנו אף טיוטה לדיון, השר לביטחון פנים הוא גורם שלפחות לגבי חלק מהתקנות יש חובת התייעצות עימו.

דנית גלעד: אנחנו מבקשים להביע את התרעומת על כך ואנחנו דורשים שהתקנות האלה יעברו לעיוננו לפני שהן יגיעו לוועדה.

מיכאל מלכיאור: שוקי, אל תהיה בטוח שיהיה לך מוצר מוגמר עד ה-16 במרץ.

מיכאל מלכיאור: אם אתם מגיעים עכשיו ל-1 במרץ, ועוד שום דבר עוד לא עבר למשרדים הרלוונטיים, יש לכם בעיה.

מירב ישראלי: כפי שנאמר כאן, התקנות האלה מתייחסות לקטע מאוד מאוד מסוים מהחוק.

מירב ישראלי: חלק מהפעילות של הנהיגה הספורטיבית מתבצעת באמצעות התאחדויות שונות, לסוגים שונים של נהיגה, כלים, או כדאי שאתם אולי תפרטו את העובדות כי אני לא כל כך בקיאה בהן.

מירב ישראלי: התקנות האלה עוסקות רק בתנאים להכיר בהתאחדות כהתאחדות שמוכרת לצורך החוק הזה.

מירב ישראלי: אז יש להם נציגות במועצה, יש להם סמכויות של ייעוץ לפי כל מיני סעיפים, דברים מהסוג הזה.

מירב ישראלי: אתה רוצה שאני אקרא פשוט את התקנות ונראה אם יש הערות?

מיכאל מלכיאור: כן, בבקשה.

מירב ישראלי: בתוקף סמכותי לפי סעיפים 4(ב) - שאלה הם התנאים להכרה בהתאחדות ו-33 - שזה סעיף התקנות - לחוק הנהיגה הספורטיבית, ובאישורה של ועדת החינוך אני מתקין תקנות אלה: 1.

מירב ישראלי: תאגיד ללא מטרת רווח המבקש הכרה כהתאחדות, כאמור בסעיף 4 לחוק יוכיח להנחת דעת השר כי מתקיימים התנאים שלהלן: הוא מייצג את מרבית העוסקים הפעילים בתחום של ענף הנהיגה הספורטיבית שלגביו מתבקשת ההכרה.

מירב ישראלי: נראה לי שפה צריך לומר "ובשל גודלו והיקף פעילותו ושונותו מתחומים אחרים", בין אם שונות בכלי התחרותי, במסלולי המרוץ או באופי הנהיגה הספורטיבית מן הראוי להכיר בו כהתאחדות המרכזת והמייצגת את אותו תחום.

מירב ישראלי: 2.

מירב ישראלי: במסמכי ההתאחדות שלו נקבע כי מטרותיו כוללות את הכוונה לשמש כהתאחדות העוסקת ומרכזת את תחום הנהיגה הספורטיבית שהתאגיד עוסק בה, תוך הגדרת הכלים התחרותיים, מסלולי המרוץ, אירועי הנהיגה הספורטיבית, אופי הנהיגה הספורטיבית וכל פרט אחר המאפיין את פעילותו, יש לו היכולת המקצועית למלא את התפקידים המוטלים על ההתאחדות לפי החוק, לרבות צריך לציין שבחוק מה שהמחוקק ביקש להבטיח זה שלהתאחדות תהיה היכולת הארגונית, הכספית והמקצועית בעצם למלא את התפקידים לפי החוק.

מירב ישראלי: היכולת להתקין כללי נהיגה ספורטיבית בתחום פעילותו, כגון כללים לעריכת אירועים, וזאת בנוסף לתקנונים הרשמיים הנוהגים בגופים הבינלאומיים המוכרים.

מירב ישראלי: היכולת לתת חוות דעת כי מתקיימים לגבי אירוע נהיגה ספורטיבית.

מירב ישראלי: כאן צריך לכתוב לפי סעיף 9 לחוק, כי אין הגדרה של אירוע נהיגה ספורטיבית.

מירב ישראלי: זו סתם הערת ניסוח ואת זה אני כבר אומרת לכם.

מירב ישראלי: כללי הנהיגה הספורטיבית החלים בעניינו.

מירב ישראלי: היכולת לתת חוות דעת אם מתקיימים לגבי מסלול מרוץ קבוע - גם הערה ניסוחית, כי זו ההגדרה בחוק - כללי הנהיגה הספורטיבית החלים בעניינו.

מירב ישראלי: הסמכות לפי החוק היא לגבי סמכות מסלול קבוע.

מירב ישראלי: היכולת למנות לוועדה המייעצת לפי סעיף 26, נציג שהוא בעל מומחיות בתחום שההתאחדות מופקדת עליו שאינו עלול להימצא במצב של ניגוד עניינים בין תפקידו כחבר הוועדה לבין עניין אישי או תפקיד אחר שלו.

מירב ישראלי: לתאגיד יכולת ארגונית למלא את תפקידיו כהתאחדות, לרבות כתובת קבועה, הנהלה ומזכירות, שעות קבלה קבועות ומשאבים אחרים - משאבים אחרים, אני לא לגמרי בטוחה במה מדובר ואני מציעה לכם לנסות להגדיר כי זה יוצר עמימות שאחר כך גם השר, כשהוא צריך להכיר בהתאחדות, אני לא בטוחה שהוא ידע מה זה משאבים אחרים.

מירב ישראלי: אנחנו מנסים לא להכניס בתקנות מונחים שהם עמומים.

מירב ישראלי: אני מציעה שבכל זאת תבדקו, אם יש דברים נוספים.

מירב ישראלי: פה זה לא עניין של משאבים אלא עניין של יכולת ארגונית ואילו המשאבים הכספיים מופיעים בסעיף אחר.

מירב ישראלי: אני רק מעלה את זה כשאלה, כדי שאחר כך גם לא יהיו טענות - שיאפשרו לו למלא את תפקידיו בהתאחדות ולתת שירות הולם לחברי ההתאחדות.

מירב ישראלי: התאגיד הוא בעל יכולת כספית לממן את השירותים שהוא אמור לתת לפי החוק.

מירב ישראלי: המסמכים הנדרשים: תאגיד המבקש הכרה כהתאחדות יגיש את בקשתו לפי הטופס שבתוספת ויצרף אליו מסמכים אלה: אישור מרשויות המס כי התאגיד מוכר כמוסד ללא כוונות רווח.

מירב ישראלי: מסמכי התאגדות.

מירב ישראלי: פירוט מבנה ארגוני ורשימת בעלי התפקידים שבו ונותני השירותים לו, לרבות אלו הנדרשים לצורך מילוי תפקידיו כהתאחדות, לרבות ועדת תקנונים, ועדה טכנית.

דני לוי: לגבי תאגיד בעל יכולת כספית לממן את השירותים.

דני לוי: כל התאגידים הרי עומדים לקום, הספורט עומד לקום, הכול עומד לקום אבל לאף אחת מההתאחדויות שיקומו אין שום יכולת כספית כרגע מוכחת, למעט הרישומים הרגילים.

מיכאל מלכיאור: זה קיים בהרבה מאוד חוקים.

מיכאל מלכיאור: אני אומר את זה בלי לדעת מאוד ספציפית.

מיכאל מלכיאור: בהרבה מאוד חוקים זה קיים.

מיכאל מלכיאור: אתמול בערב טיפלתי בהקמת מכינה קדם צבאית וגם שם כתוב בדיוק אותו דבר למרות שגם שם זה עוד לא קיים והמכינה עוד לא קיימת.

מיכאל מלכיאור: הם צריכים להוכיח מול הרשויות שיש להם את הפוטנציאל, את האפשרות, עם כל ההוכחות הנדרשות, הכלכליות, כך שאתה לא תיתן את האישור למישהו שלא יכול, שאין לפי השיקול דעת של מי שממונה על זה, ושיכול לממן את זה.

מיכאל מלכיאור: אתה צריך להוכיח.

מיכאל מלכיאור: מי שממונה, צריך להשתכנע שיש לך את היכולת.

מירב ישראלי: אתה לא תוכל להגיש בקשה עד שהתאגיד לא יהיה תאגיד.

דני לוי: יש תאגיד והתאגיד הזה מוכר לפי כל החוקים.

מירב ישראלי: אז השר יבדוק האם הוא איתן מבחינה פיננסית.

דני לוי: איך דבר שעוד לא התחיל ויכול להיות איתן מבחינה פיננסית.

מירב ישראלי: יש לך במסמכים הנדרשים, ב-2(4), הערכה כספית שהכין רואה חשבון של הוצאות הקמתו ושל ניהולו השוטף ופירוט מקורות כספיים שלו, לרבות הכנסות מדמי חבר ותרומות.

מירב ישראלי: אני חושבת שצריך יהיה לתת פה לתת איזושהי הערכה.

דני לוי: זה בסדר.

דני לוי: אם זה נקרא יכולת כספית, אין לי בעיה.

מיכאל מלכיאור: זה קיים כך בהרבה חוקים.

מיכאל מלכיאור: השאלה שלך לדעתי היא שאלה אמיתית, ואני חושב שאם היינו מנסחים מחדש את החוק, לא היה צריך להכניס את זה.

מיכאל מלכיאור: אני תמיד שואל את זה כשאני פוגש את הדבר הזה.

מיכאל מלכיאור: זה דבר חדש, דבר שעוד לא קיים.

מיכאל מלכיאור: אני יכול להראות שכנראה אני אביא משם תרומות ומפה דמי חבר וכולי, אבל אלה דברים שעוד לא באו לעולם.

מיכאל מלכיאור: על דברים שעוד לא באו לעולם, אי אפשר להגדיר את זה יכולת פיננסית.

מיכאל מלכיאור: זה חלק מהחוק ואנחנו לא יכולים לשנות את זה.

ברוך שליט: יש לי משהו בסעיף 1(2):

ברוך שליט: במסמכי ההתאחדות שלא נקבע כי מטרותיו כוללות את הכוונה לשמש כהתאחדות.

ברוך שליט: יש לנו הרבה בתוך המערכת מועדונים, שאף אחד מהם, כשהוקם, לא דיבר ולא כתב את הנושא של ההתאחדות.

מירב ישראלי: אפשר לתקן את מסמכי ההתאגדות.

ברוך שליט: כן, אבל זה תהליך.

מירב ישראלי: צריך יהיה לעשות את זה.

מירב ישראלי: אני מציעה שבאמת בעניין של היכולת הכספית, כשאתם חוזרים למשרד תבדקו גם לגבי 2(4) האם הניסוח הזה באמת עונה.

לירון גולדברג: בכל מקרה הסמכות היא של השר לבדוק.

מירב ישראלי: אבל אם אתה קובע לו תנאים בתקנות, הוא לא יוכל לקבוע משהו אחר.

לירון גולדברג: לכן לדעתי אי אפשר משאבים אחרים.

מירב ישראלי: המשאבים האחרים זאת יכולת ארגונית וזה משהו אחר.

מירב ישראלי: תבדקו את זה עוד פעם.

מירב ישראלי: אני מציעה שתבדקו את זה מול הגופים האלה.

מיכאל מלכיאור: כתוב פירוט מקורות כספיים, לרבות הכנסות, ולא כתוב שזה הכול.

מיכאל מלכיאור: כתוב לרבות.

מירב ישראלי: השאלה כאן זה בעצם היא אם מה שרואה חשבון יכין, זה מה שכבר קיים.

מירב ישראלי: והם אומרים שזה לא קיים.

דני לוי: כתוב הערכה כספית.

דני לוי: הערכה זה משהו עתידי.

דני לוי: מה זה הערכה?

דני לוי: אני עושה הערכה שיהיה לי בעתיד מיליון דולר.

מירב ישראלי: אבל איך הוא יכול לדעת שבאמת יהיו תרומות?

דני לוי: כי הוא רואה שיש מספר חברים בעמותה הזאת, שהיא עשתה פעילויות מסוימות.

מיכאל מלכיאור: זה נוגד את המילה שאתה אומר, זה לא בעל יכולת כספית.

דני לוי: אנחנו אבל לא יכולים לשנות את החוק עכשיו.

מירב ישראלי: אני מבינה שהשאלה היא אם המועדונים האלה, שבעצם אולי בסופו של דבר יהפכו, הם גופים שכבר קיימים.

מירב ישראלי: אני מבינה שחלקם קיימים,.

מירב ישראלי: את אומרת, אתם מעריכים כך.

מירב ישראלי: אם אני שואלת אתכם רק בהערכה, בלי התחייבות, כמה מועדונים כאלה בערך קיימים וכמה אתם חושבים שיקומו, מה אתם יכולים להגיד?

מירב ישראלי: מדבריך הבנתי שאתם אומרים שחלק מהמועדונים האלה יהפכו להתאחדויות.

דני לוי: או כולם.

מירב ישראלי: יש סיכוי שזה יקרה ויקומו גם כנראה התאחדויות חדשות.

מירב ישראלי: זה מה שאתם אומרים.

מירב ישראלי: מה שאני שואלת, סתם כדי להבין את השטח, מועדונים כאלה שקיימים, כמה כאלה בערך קיימים בנהיגה ספורטיבית?

דני לוי: כיום יש לנו תשעה.

מירב ישראלי: ואתה מעריך שחלק גדול מהם ירצו להפוך להתאחדויות?

דני לוי: חלק מהם כנראה ישתלבו ביחד כעמותות בתוך התאחדות אחת, כך זה נהוג בעולם.

לירון גולדברג: בסופו של יום תהיה בין התאחדות אחת לבין מקסימום ארבע התאחדויות.

לירון גולדברג: שלוש או ארבע התאחדויות.

מיכאל מלכיאור: אנחנו נשאיר את זה כך.

מירב ישראלי: אבל אני מציעה שתשקלו את הניסוח מחדש כדי לתת תשובה.

מיכאל מלכיאור: זה לא לגמרי נכון, כי כתוב גובה היכולת.

מיכאל מלכיאור: גובה היכולת זה היכולת לממן את השירותים.

מירב ישראלי: העניין הוא שהשירותים נקבעים.

מירב ישראלי: בסעיף התקנות, יש בעיה, זה שעושים חלק - זה בעייתי.

מירב ישראלי: בעקרון, סעיף התקנות שעוד לא תוקנו אסר.

מירב ישראלי: בסעיף 33(א)(4) נאמר:

מירב ישראלי: השר צריך להוציא תקנות מיוחדות לגבי חובותיה וסמכויותיה של ההתאחדות בכל הנוגע למתן שירותים לבעלי רישיון לפי חוק זה.

מירב ישראלי: זאת אומרת שגם זה עוד לא נקבע.

מירב ישראלי: זאת אומרת, אנחנו עוד לא יודעים מה הם בכלל השירותים.

לירון גולדברג: יש לנו 15 סוגים של תקנות.

מירב ישראלי: לכאורה הייתם צריכים להביא את השירותים לפני זה, יש פה איזו בעייתיות מסוימת.

מירב ישראלי: 4.

מירב ישראלי: פירוט קשרים עם גופים וארגונים אחרים בארץ או בחו"ל אם ישנם כאלה, פירוט פעילותו בתחום הנהיגה הספורטיבית לגביו הוא מבקש הכרה, כללי הנהיגה הספורטיבית המצויים בתאגיד אם ישנם כאלה, כל מסמך אחר שידרוש השר.

מירב ישראלי: 5.

מירב ישראלי: ביטול הכרה – השר רשאי לבטל את ההכרה לאחר שנתן הזדמנות לתאגיד להשמיע את טענותיו אם סבר כי בתאגיד פסקו מלהתקיים התנאים שבתקנה 1, כולן או מקצתן.

מירב ישראלי: התוספת, שזה הטופס, אני לא אקריא את כל הפרטים, היא בעקרון אמורה לתת גיבוי לכל מה שמתבקש בתקנות.

מירב ישראלי: יש לי הערות ניסוחיות ממש קטנות ב-(ג), לגבי יכולת מקצועית: אירוע נהיגה ספורטיבית לפי סעיף 9 לחוק, וב-14, מסלול מרוץ קבוע.

מירב ישראלי: יש לי שאלה שאני מבקשת שבדקו אותה לגבי סעיף 15, שם מדובר בנציג שהתאגיד מציע כחבר לוועדה המייעצת לפי סעיף 26 לחוק הנהיגה הספורטיבית.

מירב ישראלי: כאן הייתי מציעה שתבדקו האם כבר כאן

מירב ישראלי: כדאי לקבל הצהרה על היעדר ניגוד עניינים, כי זה משהו שאתם דורשים בחוק.

מירב ישראלי: תבדקו אם צריך הצהרה על היעדר ניגוד עניינים.

לירון גולדברג: כן, אבל לפני היעדר ניגוד עניינים אני עושה לו בדיקה משפטית שהוא באמת עומד בכל הכללים.

מירב ישראלי: אתה פשוט מגבה את ההערות שבחוק.

מירב ישראלי: אני אומרת שאמרת את זה בתקנות.

מירב ישראלי: בסעיף 1(3)(ד) אמרת את זה.

מירב ישראלי: אני פשוט רוצה שהטופס יגבה את מה שאמרו בתקנות.

מירב ישראלי: היכולת למנות לוועדה המייעצת נציג שהוא בעל מומחיות בתחום שההתאחדות מופקדת עליו ושאינו עלול להימצא במצב של ניגוד עניינים.

מירב ישראלי: זה מה שהסעיף אומר.

מירב ישראלי: בעיקרון מה שאתם דורשים ב-15 זה רק את השם שלו.

מירב ישראלי: איך תדעו אם באמת יש לו מומחיות ואין לו ניגוד עניינים?

מירב ישראלי: צריך שמישהו יאמר לכם את זה.

מירב ישראלי: צריך פשוט לגבות את ההערה בחוק גם בטופס ובפרטים שנותנים לכם בטופס, כי אתם כותבים ב-16: "בעלי התפקידים המקצועיים לרבות פירוט ניסיונם המקצועי", אבל דווקא לגבי מי שאתם מציעים כחבר אתם לא מבקשים את הפירוט של המומחיות.

מירב ישראלי: זה פשוט לא הגיוני.

מירב ישראלי: עד כאן.

מירב ישראלי: אין לי הערות נוספות.

מיכאל מלכיאור: אם כן, אנחנו לא דנים בצו.

מיכאל מלכיאור: אני מודה לכולכם.